**PREDKLADACIA SPRÁVA**

Úrad podpredsedu vlády SR pre investície a informatizáciu (ÚPVII) predkladá materiál “**Akčný plán digitálnej transformácie Slovenska na roky 2019-2022**“. Predkladaný materiál vychádza a priamo nadväzuje na Stratégiu digitálnej transformácie Slovenska 2030.

Akčný plán pokrýva opatrenia, ktoré je možné začať realizovať v **krátkodobom časovom horizonte**, t.j. od 3Q 2019 do 2022. Ich financovanie je naviazané na programové obdobie 2014 – 2020. Úspešné naplnenie opatrení akčného plánu vyžaduje širokú politickú podporu nad hranicu mandátu súčasnej vlády.

V oblasti inovatívnych technológií a v procese digitálnej transformácie je obdobie troch rokov dlhé obdobie. Počas troch rokov sa s veľkou pravdepodobnosťou zmenia základné východiská a preukáže sa zmysel a využitie nových technológií a smerov. Našim hlavným zámerom je preto odbúrať všetky prekážky, ktoré bránia prínosnému a zodpovednému zavádzaniu digitálnych inovácií do praxe v prioritných oblastiach a vytvoriť solídne predpoklady pre ďalší rozvoj.

Odpočet implementácie Akčného plánu digitálnej transformácie Slovenska 2019 – 2022 bude predložený vláde SR vždy k 30.9. roka 2020, 2021 a 2022. Práve na základe plnenia tohto akčného plánu, rovnako aj na základe globálneho smerovania a priorít EÚ budú vypracované budúce akčné plány. Za monitorovanie plnenia jednotlivých opatrení a nastavovanie ďalších opatrení na nasledujúce obdobia je zodpovedná organizačná jednotka - Sekcia digitálnej agendy ÚPVII.

Opatrenia sú rozdelené na nasledujúce strategické oblasti (strategické ciele), v ktorých dokáže Slovensko dosiahnuť v sledovanom časovom horizonte výrazný úspech. Tieto pokrývajú všetky oblasti vízie digitálnej transformácie Slovenska, t.j. **hospodárstvo, spoločnosť a vzdelávanie, verejná správa, rozvoj územia a výskum**:

1. podporíme digitálnu transformáciu škôl a vzdelávania na skvalitnenie a zlepšenie predpokladov zamestnanosti a získanie digitálnych zručností a kompetencií potrebných pre digitálnu éru,
2. vytvoríme základy pre moderné údajové a digitálne hospodárstvo,
3. zlepšíme schopnosti verejnej správy inovovať a využívať údaje,
4. rozvinieme výskum v oblasti umelej inteligencie a jeho aplikácie v praxi.

Vzhľadom na úspešné plnenie jednotlivých opatrení je potrebný dostatočný inštitucionálny rámec, ktorý predstavuje základ inovačného ekosystému. Ambíciou je vytvoriť, resp. posilniť súčasné inštitucionálne zázemie tak, aby bolo Slovensko schopné účinne využívať priamo riadené programy EÚ ako aj európske štrukturálne a investičné fondy v období 2021-2027. Na jednej strane by štát umožnil kontrolovaný vznik platforiem a centier, ktorých aktivity by usmerňoval prevažne súkromný, resp. akademický sektor. Druhá úroveň by znamenala aktívne zapojenie štátu v zmysle vyváženého partnerstva, resp. vedúcej úlohy v prípade dohody.

Predkladaný materiál je nelegislatívnym rámcovým dokumentom. Daný materiál prešiel medzirezortným pripomienkovým konaním. Materiál plánujeme predložiť na rokovanie vlády SR v júli 2019. Predkladaný materiál bude mať negatívny vplyv na rozpočet verejnej správy, pozitívny vplyv na služby verejnej správy pre občana, na informatizáciu a pozitívny aj negatívny vplyv na podnikateľské prostredie, a sociálnu oblasť. Nebude mať vplyv na životné prostredie a vplyv na manželstvo, rodičovstvo a rodinu. Uvedené vplyvy sú bližšie špecifikované v doložke vybraných vplyvov. V súčasnosti stále prebiehajú diskusie a rozporové konania s niektorými orgánmi verenej moci.